钦定古今图书集成/方舆汇编/边裔典/第040卷 > 图书编 > 《制倭八策》
## 钦定古今图书集成/方舆汇编/边裔典/第040卷 > 图书编 > 《制倭八策》

今倭之疲中国也，虽自辽东由六朝及今，实从南道
浮海，率自温、宁以入。盖其去辽甚远、去浙、闽甚迩也。
其入寇则随风所之：或由萨摩五岛至琉球而犯闽、
广；或由五岛历天堂、官渡至乌沙门分艐，过韭山、海鸭门而犯温州；或由舟山之南而犯定海、犯象山、奉
化、犯昌国、犯台州。若至李西嶴、壁下陈钱分艐，由洋
山之南而犯临观，犯钱塘，过南山而入大江。在大洋
也，则犯淮、扬、登、莱；若在五岛开洋，则趋辽阳、趋天津
矣。其舶之入，全视风候，大要春之后、冬之前，匪是者
不利往。此入犯之大较也。彼既出没不一其地，则海
防不得不周；彼既往逞，不一其时，则海汛不得不谨。
所以制驭之策有八：诸所恒称。“简兵足饷”、“重将议援”
之类不与焉。“一激朝鲜而夹攻可资，二刺敌隐而胜
算可决，三广用间而大首可折，四奋火攻而众寡可
易，五重屯戍而险厄可固，六蒐轶才而众智可集，七
得枢督而奇勋可奏，八捣贼瑕而属围可解。”区区小
丑，何足虑哉！